גלי ישראל

גלי ישראל היא תחנת רדיו אזורית באזור יהודה ושומרון, המשדרת בתדרים 94 FM באזור המרכז, ו-89.3 FM ו-106.5 FM באזור ירושלים. התחנה משתייכת לקבוצת "רדיו ישראל", בבעלות אנשי העסקים יוסי סבן וצביקה שלום (אחיו של סילבן שלום), שבבעלותם גם רדיו תל אביב ורדיו דרום. אולפניה ממוקמים בגבעת זאב. התחנה החלה לשדר ב-22 בפברואר 2010. שידוריה נקלטים ביהודה ושומרון וכן בשאר שטחי ישראל.

ככלל, התחנה מזוהה עם הימין הפוליטי בישראל, ולא משדרת בשבתות ובמועדי ישראל.

 היסטוריה 
בשנת 2007 הוחלט להקים תחנת רדיו אזורי ביהודה ושומרון. תנועת גוש שלום הגישה עתירה לבג"ץ נגד הכוונה להקים את התחנה, בטענה שאין זה מסמכותה של הרשות השנייה, הואיל והחוק הישראלי אינו חל בשטחים אלה. בעקבות העתירה, הכריז אלוף פיקוד המרכז דאז גדי שמני בשנת 2008 על הקמת הרשות השנייה לטלוויזיה ורדיו – איו"ש. גוף זה העניק בפברואר 2009 זיכיון לחברת רדיו"ש להפעיל תחנת רדיו אזורית ביהודה ושומרון, שהחלה לשדר ב-22 בפברואר 2010 תחת המותג "גלי ישראל".

בתחילה הוצע לכנות את התחנה "רדיו ישראל", אולם בעקבות תביעה של קול ישראל בשל הדמיון בשמות, שונה השם ל"גלי ישראל".

בעבר התחנה שידרה חדשות על ידי קריינים של הרדיו. באוקטובר 2018 פורסם כי החל מאמצע חודש נובמבר 2018 תחל התחנה בשיתוף פעולה עם ערוץ 20, ובמסגרתו ישדר הערוץ מהדורות חדשות שיופקו על ידי ערוץ 20, ותוכניות התחנה בין השעות 7:00-13:00 ישודרו בערוץ 20. לצורך שיתוף הפעולה הקימו שני גופי השידור מערכת חדשות משותפת.

ב-2018 זכתה התוכנית "פתחי וזמרי בעם" (של יותם זמרי ונועם פתחי) בפרס תוכנית המלל של איגוד העיתונאים.

בשבתות ובמועדי ישראל משמשת התחנה גם כ"גל שקט".

 אחוזי האזנה 
בסקר TGI בו נמדדה התחנה לראשונה, הגיע שיעור ההאזנה לה ל-0.8% בקרב האוכלוסייה הכללית ו-1.1% בקרב האוכלוסייה בגילאי 18–44. ביולי 2018 הגיעו אחוזי ההאזנה לתחנה ל-2.1%, וב-2022 נמדדו בכ-5.5%.

תוכניות המשודרות בתחנה 
"לקום על צד ימין", תוכנית בוקר אקטואלית עם ארז תדמור ולעיתים זיו מאור ובימי חמישי עם דניאל סימן (א'-ה' 6:00-7:00)
"אבי רצון בבוקר" – תוכנית אקטואליה בהגשת אבי רצון (א'-ה' 07:00-08:00)
"עצם העניין" – תוכנית אקטואליה בהגשת שרון גל (08:00-9:00)
שי גולדשטיין וארז תדמור (א'-ד' 09:00-10:00)
"פתחי וזמרי בעם" – תוכנית "פאנטואליה" (פאן ואקטואליה) עם נועם פתחי ויותם זמרי בשיתוף רדיו דרום (א'-ה' 10:00-12:00)
"מרכז העצבים" – שיחות עם מאזינים על אקטואליה וענייני היום - בהגשת יוסי בן עטר (א'-ה' 12:00-13:00)
"יומן הצהריים" – תוכנית אקטואליה בהגשת מתי טוכפלד (א'-ה' 13:00-14:00)
"עושים עניין" – תוכנית אקטואליה, צרכנות וכלכלה בהגשת מנחם הורוביץ ועדי ששון (א'-ד' 14:00-15:00)
"צליל מכוון" – שעתיים של מוזיקה ישראלית (א'-ד' 14:00-16:00)
"רבע לחמש" - תוכנית אקטואליה בהגשת יעקב ברדוגו ודני זקן (או לחלופין בר שם אור)(א'-ד' 16:45-18:00)
"העולם על פי שפטל" - תוכנית אקטואליה, היסטוריה והגות ציונית ושיחות עם מאזינים בהגשת עו"ד יורם שפטל (ה' 16:00-18:00)
"בלי חשבון" – תוכנית אקטואליה שבועית בהגשתו של אלי ציפורי (ו' 07:00-09:00)
"שישי באולפן" – תוכנית אקטואליה שבועית המשודרת בימי שישי בהגשתם של יאיר נתניהו וגלעד צוויק (ו' 11:00-12:00)
"חיים כהלכה" – תוכנית שאלות ותשובות בימי שישי בשיתוף המאזינים עם הרב שמואל אליהו (ו' 12:00-13:00)

 חדשות שעתיות 
לאחר חג הסוכות 2022 החלה התחנה לשדר חדשות שעתיות עצמאיות, מאולפני התחנה בגבעת זאב. העורך הראשי של החדשות הוא עו"ד זיו מאור.

 סגל התחנה 
מנכ"ל התחנה עם הקמתה היה יהושע מור יוסף. אחריו כיהן עד לפרישתו בשנת 2018 ישראל פריד. כיום משמשת בתפקיד עדנה מאור.

בין שדרני התחנה: ארז תדמור, אבי רצון, שרון גל, נועם פתחי, יותם זמרי, מתי טוכפלד, מנחם הורוביץ, יעקב ברדוגו, דני זקן, אלי ציפורי, עו"ד יורם שפטל, שי גולדשטיין, גלעד כץ, והרב שמואל אליהו.

שידרו בתחנה בעבר: הרב שלום ארוש, הרב אלישע אבינר, אראל סג"ל, יערה זרד, שמואל קורייב, יהודה שורש, מוריה קור, יוסי דוידוב, מוטי שקלאר, אסף נגל, יפעת ארליך, חיים לוינסון, גולן אזולאי, אריה אלדד, יוסי בן עטר, קלמן ליבסקינד, ד"ר גדי טאוב ועוד.

 פרשיות 
ב-19 באוקטובר 2021, תקף שדר התחנה, יוסי בן עטר, את חברת הכנסת שירלי פינטו והטיח בה עלבונות אישיים, התבטאות שעוררה תגובות רבות. התחנה פרסמה התנצלות, ובן עטר הושעה מתפקידו.

 קישורים חיצוניים 


  גלי ישראל, באתר SoundCloud




 הערות שוליים 

*
קטגוריה:ישראל: תחנות רדיו
קטגוריה:מפעל ההתנחלות
קטגוריה:גבעת זאב